Széchenyi István Egyetem

Apáczai Csere János Kar

Szociális Tanulmányok és Szociológia Tanszék

**Szabályzat a szakdolgozat / diplomamunka készítés és a záróvizsgák rendjéről**

Utolsó módosítás dátuma: 2017.11.01.

A Széchenyi István Egyetem Apáczai Csere János Kar Szociális Tanulmányok és Szociológia Tanszéke az egyetemi Tanulmányi és Vizsgaszabályzat (TVSZ) rendelkezése szerint az alábbi szabályokat hozza.

1. §

**Témaválasztás**

(1) A hallgatónak az alapképzési szakon és felsőoktatási szakképzésben szakdolgozatot, mesterképzési szakon diplomamunkát (továbbiakban röviden és egységesen: diplomamunka) kell készítenie.

(2) A felsőoktatási szakképzés, az alapképzés, illetve a mesterképzés esetén a témaválasztás a tanszék által meghirdetett témák alapján történik. A témakörök a kari honlapon érhetőek el címtáras belépés után a meghirdetett időszakban. A hallgatónak lehetősége van egyénileg javasolt diplomamunka-feladat kidolgozására is.

(3) Egy adott témára, adott belső konzulenshez jelentkezik a hallgató. Indokolt esetben, külső konzulens is segítheti a diplomamunkát készítő hallgató tevékenységét. Mindkét esetben elvárt, hogy a konzulens a diplomamunka-feladat témakörében magas szintű szakmai tudással rendelkezzen.

(4) . A 2016/2017. tanévben vagy azt megelőzően beiratkozott Szociálpedagógia BA szakos hallgatók esetében a 4. félév szorgalmi időszakának végéig. Alapképzésben résztvevő hallgatóknak az ötödik félév szorgalmi időszakának utolsó napjáig, a többi képzés esetében pedig a második félév szorgalmi időszakának utolsó napjáig kell diplomamunka-témát választani. A pontos dátumról a tanszék a honlapján ad tájékoztatást. A fenti határidők után diplomamunka regisztráció nem fogadható el az adott félévben

(5) A választott diplomamunka téma hallgató által kezdeményezett megváltoztatására van lehetőség, azonban abban a félévben nem lehet a diplomamunkát védésre bocsátani, amelyben a témamódosítás megtörtént. Az új témakörből elkészített diplomamunka leghamarabb csak a következő félévben nyújtható be.

2. §

**A diplomamunka készítése és benyújtása**

(1) A diplomamunka formai előírásainak közzétételéért a tanszékvezető felelős. A diplomakészítési útmutatót és segédleteket, illetve a csatolandó nyomtatványokat a hallgatók a tanszéki honlap felületén érik el.

(2) A dolgozat törzsszövegének (adatlap, nyilatkozatok és mellékletek nélküli szövegrészének) terjedelme felsőoktatási szakképzésen 30-40 ezer karakter; alapszakon és szakirányú továbbképzésen 50-70 ezer karakter; mesterszakon 70-90 ezer karakter.

(3) A hallgatónak legalább hat alkalommal kell konzultálnia a belső konzulenssel (a két félévben félévente minimum 3 alkalommal), amelyből legalább három alkalomnak személyes megjelenésnek kell lennie. A hallgató a témaválasztást követő első félév harmadik hetéig a belső konzulenssel felveszi a kapcsolatot.

(4) A diplomakurzusra a TVSZ kurzusokra vonatkozó általános szabályai vonatkoznak, a követelmények teljesítését és az értékelést a belső konzulens végzi.

(5) A diplomamunka akkor adható be, ha a konzulens(ek) a konzultációs időpontok teljesítését, és a benyújthatóságot aláírásukkal igazolják a diplomamunkába köttetendő adatlapon, amelyet a nyomtatványok segédlet tartalmaz. Az aláírások beszerzése a hallgató feladata.

(6) A diplomamunka titkosítására vonatkozó nyilatkozatot a nyomtatványok segédlet tartalmazza, a tanszék csak ezt a nyilatkozati formát használja a titkosításra.

(7) A diplomamunka benyújtásának határidejét adott félév szorgalmi időszak második hetének utolsó napjáig közzé teszi a tanszék a honlapon. A diplomamunka a határidő letelte után nem nyújtható be.

(8) A diplomamunka-készítési útmutatóban leírtaknak megfelelően elkészített diplomamunkát az egyetemi könyvtár (Diplomaleadó felületén elektronikusan feltöltve)[**http://lib.sze.hu**](http://lib.sze.hu/kezdolap)**kell leadni.** Az elektronikusan leadott példánynak tartalmaznia kell a diplomamunkába bekötött összes nyilatkozat digitalizált (szkennelt) változatát is. A nyomtatott formát a tanszék titkárságán kell leadni.

3. §

**A diplomamunka bírálata**

(1) A diplomamunkát a szakvezető javaslatára a tanszékvezető által felkért bíráló értékeli.

(2) A bírálót a tanszékvezető kéri fel írásban a diplomamunka leadási határidejét követő egy héten belül. A tanszék vezetője a diplomamunkát a beadást követő egy héten belül elküldi a bírálónak. Mellékelni kell a diplomamunka értékelő lapot és jelezni kell a bírálat elkészítésére adott határidőt.

(3) A bírálatra vonatkozó határidőt a tanszék vezetőjének úgy kell megállapítania, hogy az értékelő lap és a diplomamunka legkésőbb 15 nappal a záróvizsga időpontja előtt a tanszékre visszaérkezzen.

(4) Ha a bíráló elégtelennek minősíti a dolgozatot, akkor újabb bírálót kell felkérni a dolgozat értékelésére. A bírálók által egyöntetűen elfogadhatatlannak (elégtelen osztályzattal) minősített diplomamunka szerzője nem bocsátható záróvizsgára.

4. §

**A záróvizsga és az oklevél**

(1) A záróvizsga az alap-és mesterszakokon és felsőoktatási szakképzéseknél két részből áll: komplex vizsgából és a diplomamunka megvédéséből.

(2) A komplex vizsgák tartalmára, a számon kérendő témakörökre, a követelményekre vonatkozó információk a tanszéki honlapon találhatók.

(3) A diplomamunka védése minden szak esetén szóbeli. A védés során a diplomamunkát maximum 10 perces prezentációban kell bemutatni, majd a bíráló és a bizottság kérdéseire kell válaszolni.

(4) A záróvizsga beosztását (időpontja, helyszíne, bizottság összetétele, a hallgatók védésének sorrendje) a tanszék a honlapján teszi közzé, a záróvizsga időszak előtt legalább 10 nappal.

(5) A záróvizsga előtt legalább két héttel a hallgatóval ismertetni kell a bírálatot, a hozzá intézett kérdéseket annak érdekében, hogy a jelölt a kérdésekre és a diplomamunka védésére fel tudjon készülni.

6) A diplomamunkát a záróvizsga bizottság a bíráló véleményének ismeretében és a hallgató védése alapján ötfokozatú osztályzattal értékeli. Ugyancsak ötfokozatú osztályzattal kell értékelni a tantárgyi/komplex témában nyújtott teljesítményt. Az érdemjegyek megállapítása szavazással történik. Szavazategyenlőség esetén az elnök szavazata dönt.

7) A záróvizsga minősítésének kiszámítási módja:

A felsőoktatási szakképzés és az alapképzés során a záróvizsga minősítésének átlagát két tizedes jegyre az alábbi számítás alapján kell kiszámolni:

ZV = (SZO+SZV+KT) / 3

Magyarázat:

ZV = a záróvizsga minősítése ötfokozatú rendszerben

SZO= a szakdolgozat opponálása ötfokozatú rendszerben

SZV = a szakdolgozat védése ötfokozatú rendszerben

KT = a komplex tétel kifejtésének minősítése ötfokozatú rendszerben

A mesterképzés során a záróvizsga minősítésének átlagát két tizedes jegyre az alábbi számítás alapján kell kiszámolni:

ZV = (DO+DV+KT) / 3

Magyarázat:

ZV = a záróvizsga minősítése ötfokozatú rendszerben

DO= a diplomamunka opponálása ötfokozatú rendszerben

DV = a diplomamunka védése ötfokozatú rendszerben

KT = a komplex tétel kifejtésének minősítése ötfokozatú rendszerben

8) Sikertelen a záróvizsga, ha akár a diplomamunka védése, akár a komplex tantárgyi záróvizsga sikertelen. A sikertelen záróvizsga csak valamely későbbi záróvizsga-időszakban javítható. A 2012. szeptember 1. előtt az Egyetemen megszerzett végbizonyítvány alapján a záróvizsga időkorlát nélkül tehető le. A 2012. szeptember 1. után az Egyetemen megszerzett végbizonyítvány alapján, a végbizonyítvány kiállításától számított ötödik év eltelte után záróvizsgát tenni nem lehet.

9) Az oklevél a szakképzettség megszerzését igazolja. Az oklevél minősítésének kiszámítási módja felsőoktatási szakképzés, alapképzés és mesterképzés során egységesen az alábbi számítás alapján történik:

OM = (ZV+KRI) / 2

Magyarázat:

OM = oklevél minősítésének numerikus értéke

ZV = a záróvizsga minősítése ötfokozatú rendszerben, két tizedes jegyre kerekítve

KRI = a tanulmányok során összesített kredit index

Az oklevél minősítésének átlagát két tizedes jegyre kell kiszámolni.

Az átlag szerint az oklevél minősítése a következő lehet:

4,51 – 5,00 kiváló

3,51 – 4,50 jó

2,51 – 3,50 közepes

2,00 – 2,50 elégséges

5. §

**Záradék**

1) Minden egyéb kérdésben az egyetem Tanulmányi és Vizsgaszabályzatában szereplő rendelkezések az iránymutatók.

2) A diplomamunkával és a záróvizsgával kapcsolatos minden egyéb tájékoztatás a tanszék honlapján, a <http://szoc.sze.hu/hirek> oldalon, a szakdolgozat és záróvizsga menüpont alatt érhető el.